ए डिभिजन लिग : रोकियो मनाङको अपराजित यात्रा
डिफेन्डिङ च्याम्पियन मनाङमर्स्याङ्दीको अपराजित यात्रालाई दसौं चरणमा आएर सोमबार च्यासल युवा क्लबले पूर्णविराम लगाएको छ । मनाङको पहिलो पराजयपछि सहिद स्मारक ‘ए’ डिभिजन लिग फुटबलको उपाधि होडमा विभागीय टोली त्रिभुवन आर्मी र मछिन्द्र बलियो भएका छन् ।
काठमाडौँ — डिफेन्डिङ च्याम्पियन मनाङमर्स्याङ्दीको अपराजित यात्रालाई दसौं चरणमा आएर सोमबार च्यासल युवा क्लबले पूर्णविराम लगाएको छ । मनाङको पहिलो पराजयपछि सहिद स्मारक ‘ए’ डिभिजन लिग फुटबलको उपाधि होडमा विभागीय टोली त्रिभुवन आर्मी र मछिन्द्र बलियो भएका छन् ।एन्फा कम्प्लेक्स, सातदोबाटोमा च्यासलविरुद्ध २–० ले पराजित भएपछि मनाङ शीर्ष स्थानमा रहेको आर्मीसँग चार अंक पछाडि पर्‍यो । यसअघिका नौ खेलमा मनाङले ५ जित र ४ बराबरी नतिजा निकालेको थियो ।मनाङका प्रशिक्षक धनेश्वर प्रजापतिले हारपछि उपाधि होड निकै कठिन बनेको स्वीकार्दै भने, ‘३ खेल बाँकी छ, ४ अंकले पछि छौं । उपाधि रक्षा गर्ने हाम्रो सम्भावना अब कठिन बनेको छ । यद्यपि अबका तीनै खेलमा अनुकूल नतिजाको प्रयास गर्नेछौं ।’ दस खेलमा आर्मी र मछिन्द्रको क्रमशः २३ र २२ अंक छ । मनाङको १९ अंक रह्यो ।पहिलो हाफमा पछि परेपनि दोस्रो हाफमा मनाङले बल पोजिसन बलियो बनाएको थियो । केही राम्रा अवसरहरू पनि सिर्जना गरे । तर, फिनिसिङमा कमजोरी रह्यो । ‘पहिलो हाफमा हाम्रा खेलाडीले रणनीतिलाई कार्यान्वयन गर्न सकेनन् । दोस्रो हाफमा त्यो ढिला भइसकेको थियो । दोस्रो हाफमा हाम्रा स्ट्राइकरहरूले अवसर सदुपयोग गर्न सकेनन् । केही अवसर निस्किएका थिए, त्यसमा असफल रहे,’ प्रजापतिले भने । यसअघिका हरेक खेलमा जस्तै च्यासलविरुद्ध पनि रेफ्रीको निर्णयप्रति उनी असन्तुष्टि व्यक्त गरे ।रेफ्रीलाई दुर्व्यवहार गरेकाले प्रशिक्षक बालगोपाल साहुखलले रातो कार्ड पाएपछि पत्रकार सम्मेलनमा आएका च्यासलका व्यवस्थापक शंकर व्यन्जनकारले जितसँगै आफ्नो टिम टिम रेलिगेसनको भयबाट मुक्त भएको भन्दै खुसी व्यक्त गरे । तेस्रो जितपछि च्यासलले १० खेलबाट १२ अंक बनायो । च्यासल शीर्ष ६ स्थानबाट अझै ३ अंक पछाडि छ ।‘हामी ३ अंक जोड्नका लागि आएका थियौं । खेलाडीहरूले मनाङको चुनौतीको डटेर सामना गरे । यसले हामीलाई रेलिगेसनको डरबाट मुक्त गरेको छ,’ थ्रीस्टारका पूर्वखेलाडीसमेत रहेका व्यन्जनकारले भने, ‘अबका तीनै खेल जितेर शीर्ष ६ भित्र पर्ने प्रयास गर्नेछौं ।’च्यासलले २५ औं मिनेटमा अग्रता लिएको थियो । मनाङका भारतीय मिडफिल्डर दयानन्द सिंहले हायातो वाकिनोलाई फल गरेपछि पाएको फ्रिकिकमा च्यासलका जापानी डिफेन्डर ताइगा नाकामुराले करिब ३५ यार्डबाट प्रहार गरेको बल सिधै गोलमा परिणत भएको थियो । मनाङका गोलरक्षक दीप कार्कीले डाइभ गरे पनि बल रोक्न सकेनन् । दोस्रो हाफमा अधिकांश समय बल नियन्त्रणमा लिए पनि मनाङले विपक्षी पोस्टमा डरलाग्दो आक्रमण गर्न सकेन । अन्तिम मिनेटमा दोस्रो गोल बेहोर्‍यो । नाकामुराको छोटो पासमा ‘ए’ डिभिजन लिगका सर्बाधिक गोलकर्ता सन्तोष साहुखलले पेनाल्टी क्षेत्रबाट आकर्षक गोल गरे । उनले यो लिगमा सर्वाधिक सातौं गोल गरेका हुन् । ए डिभिजन करिअरमा उनको गोल १०३ पुगेको छ ।मनाङको हारबाट पहिलोपल्ट ए डिभिजन लिग जित्ने लक्ष्यमा रहेका आर्मी र मछिन्द्रलाई फाइदा हुनसक्छ । आपसमा प्रतिस्पर्धा गर्न बाँकी यी दुईमध्ये आर्मीले मछिन्द्रको तुलनामा कमजोर प्रतिस्पर्धीविरुद्ध खेल्दैछ । आर्मीले १३ औं स्थानमा रहेको एपीएफ, ११ औंको ब्रिगेड ब्वाइज तथा मछिन्द्रले सातौं स्थानको संकटा र पुछारको सरस्वतीविरुद्ध खेल्न बाँकी छ । मनाङले शीर्ष ६ को होडमा रहेका एनआरटी, पुलिस र जावलाखेलको सामना गर्न बाँकी छ । सम्भवतः आर्मीविरुद्ध मछिन्द्रको खेलले लिगको नयाँ विजेता टुंगो लगाउनेछ ।शीर्ष ६ मा जावलाखेलएन्फा कम्प्लेक्समै भएको दिनको पहिाले खेलमा जावलाखेलले ब्रिगेड ब्वाइजलाई १–० ले हरायो । ब्रिगेड ब्वाइजको लगातार तेस्रो हार हो भने जावलाखेलले चौथो जित दर्ता गर्‍यो । जावलाखेल १० खेलबाट १५ अंकसहित छैटौं स्थानमा उक्लियो । ब्रिगेड ब्वाइज (८ अंक) ११ औं स्थानमा रहेको छ ।खेलको एकमात्र गोल ३२ औं मिनेटमा सुजित बुढाथोकीले गरे । ‘आज तीन अंक त लियौं तर खेल सोचेजस्तो देखिएन । हाम्रो टिमको खेल समर्थकले अपेक्षा गरेजस्तो थिएन । हाम्रा खेलाडीहरूले विपक्षीलाई हेरेर उनीहरूको स्तरअनुसार खेले । वास्तवमा त्यो खराब हो,’ जावलाखेलका प्रशिक्षक नरेश थापाले भने, ‘खेलप्रति चित्त नबुझे पनि हामीले शीर्ष ६ भित्र आफ्नो दावेदारी दिन सकेका छौं । हाम्रो सुरुदेखिको लक्ष्य नै शीर्ष ६ मा रहने हो । यस खेल बराबरी वा पराजित भएको भए हामीलाई कठिन हुने थियो । बाँकी खेलमा राम्रो गरेर लक्ष्य पूरा गर्नुछ ।’जावलाखेलले फ्रेन्ड्स, हिमालयन शेर्पा र मनाङसँग खेल्न बाँकी छ । त्यसमध्ये कम्तिमा २ जित निकालेर शीर्ष ६ भित्र पर्ने योजना प्रशिक्षक थापाले सुनाए । 